**Turi Sándor**

*(Nagykálló, 1891. június 12 - Paszab, 1959. január 7.)*

Napszámos szülők gyermeke volt. Édesanyja 13 gyermeket szült, akik közül nyolcan érték meg a felnőtt kort. Anyagi helyzetük miatt a szülők nem is gondolhattak gyermekeik továbbtaníttatására, csak Görömbei Péter református lelkész késztetésére adták be mégis Sándor fiukat a helybeli gimnáziumba. Az alsó osztályok elvégzése után a sárospataki tanítóképzőbe iratkozott át, s ott szerzett oklevelet 1910-ben. Első és utolsó munkahelye egy kis rétközi falu, Paszab volt, ahol kis híján 50 évet töltött. Kiváló pedagógus volt, de nemcsak tanító, hanem a falu igazi mindenese, orvos, gyógyszerész, ügyvéd, népművelő egy személyben. A falunak nem volt orvosa, ezért ha a bábaasszony nem boldogult a komplikáltabb szüléseket is ő vezette le. S mindezek mellett arra is maradt ideje és ereje, hogy néprajzi és régészeti gyűjtőmunkát végezzen. Gyűjtőmunkája és amatőr régészkedése révén került kapcsolatba a 20-as évek közepén Kiss Lajossal, a nyíregyházi Jósa András Múzeum igazgatójával, aki szinte munkatársává fogadta. Rövid időn belül egyenrangú tagja lett Kiss Lajos baráti körének, amelybe a város akkori értelmiségének jónéhány kiválósága tartozott (Fehér Gábor, Gacsályi Sándor, dr. Vígvári László, Boross Géza stb.). Kiss Lajos közvetítésével ismerkedett meg Turi Sándor Ortutay Gyulával is. Ortutay a harmincas évek elején kezdte néprajzi kutatásait, gyűjtéseit. Akkoriban a Nyírség volt a legkevésbé bejárt, feldolgozott terület, így érthető, hogy éppen ide akart jönni. Móra Ferenc ajánló soraival érkezett Kiss Lajoshoz, aki Turi Sándor gondjaira bízva Paszabra irányította tovább. Az ismeretségből életre szóló munkakapcsolat lett. Ortutay életművének meghatározó része Turi Sándor segítségével jött létre.

A harmincas években új színnel gazdagodott Turi Sándor munkássága. Ekkor kapcsolódott be a Sárospatakon Újszászy Kálmán vezetésével kibontakozó népfőiskolai mozgalomba, s ennek révén került kapcsolatba később Móricz Zsigmonddal és a Kelet Népével is. Nagyhatású népfőiskolai előadásokat tartott Sárospatakon és Nyíregyházán is. Neve országosan is ismertté vált. Paszab ebben az időben sajátos szellemi központtá vált. Jellemző, hogy egy sárospataki útjuk alkalmával Patakról Nyíregyházára jövet Németh László és Illyés Gyula is felkeresték Turi Sándort Paszabon.

Turi Sándor inkább az élő szó, mint az írás mestere volt. Számos nagyhatású előadást tartott, s ezek között irodalmiakat is, elsősorban a Bessenyei-családról. Cikkei főként a megyei napilapban, a Kelet-Magyarországban jelentek meg (A régi dohányosok élete, Kihaló mesterségek nyomában, Paszabi teknőcsinálók stb.).

Élete végén Paszab monográfiája címen tervezett művén dolgozott, ebből azonban csak részletek láttak napvilágot.

Irodalom:

Fábián Gyula: Márványtáblák helyett. Emléksorok Turi Sándor paszabi tanítóról. Szabolcs-

szatmári Szemle. 1967. 3.

Ortutay Gyula: Emlékezés Turi Sándorra. Tiszatáj, 1973. 8.

Barota Mihály: Turi Sándor. Nyíregyháza, 1981.

/Katona Béla: Szabolcs-Szatmár-Bereg irodalmi topográfiája, II. Ajaktól Zsurkig Nyíregyháza : Jósa Múz. 1996./